CELEX: 62020TN0453
Language: mt
Date: 2020-07-14 00:00:00
Title: Kawża T-453/20: Rikors ippreżentat fl-14 ta’ Lulju 2020 – KZ vs Il-Kummissjoni

31.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 287/41
            
         
      Rikors ippreżentat fl-14 ta’ Lulju 2020 – KZ vs Il-Kummissjoni
      (Kawża T-453/20)
      (2020/C 287/61)
      Lingwa tal-kawża: il-Franċiż
      
         Partijiet
      
      
         Rikorrent: KZ (rappreżentant: N. de Montigny, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla l-lista tal-uffiċjali promossi adottata permezz tal-informazzjoni amministrattiva Nru 32-2019/14.11.2019 tal-14 ta’ Novembru 2019 sa fejn din ma tinkludix isem ir-rikorrent;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka motiv wieħed, ibbażat fuq eċċezzjoni ta’ illegalità kontra d-dispożizzjonijiet ġenerali ta’ implimentazzjoni (iktar ’il quddiem id-“DĠI”) tal-Artikolu 45 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”). Ir-rikorrent jikkontesta l-interpretazzjoni tal-Kummissjoni li tqis li l-Artikolu 40(3) tar-Regolamenti tal-Persunal ifisser li l-uffiċjal fuq leave għal raġunijiet personali fid-data li fiha d-deċiżjoni ta’ promozzjoni hija adottata mill-Awtorità tal-Ħatra ma huwiex eliġibbli għall-proċedura ta’ promozzjoni b’hekk magħluqa. Għall-kuntrarju, ir-rikorrent jinvoka interpretazzjoni teleoloġika u sistematika tal-Artikolu 40(3) tar-Regolamenti tal-Persunal u jqis li l-Kummissjoni, bl-interpretazzjoni tagħha, tikser id-dritt għal promozzjoni fis-sens tal-Artikolu 45 tar-Regolamenti tal-Persunal. Huwa jsostni li l-Kummissjoni qiegħda tikser ukoll il-prinċipji ta’ ċertezza legali u tal-koerenza tad-dispożizzjonijiet tar-Regolamenti tal-Persunal li fil-kuntest tagħhom dawn id-DĠI jaqgħu, kif ukoll il-prinċipju ta’ ugwaljanza fit-trattament fl-iżvolġiment tal-karriera skont l-Artikolu 5(5) tar-Regolamenti tal-Persunal. Fl-aħħar nett, huwa jikkritika n-nuqqas ta’ loġika u ta’ proporzjonalità tal-konsegwenzi li jirriżultaw mill-implimentazzjoni tad-DĠI.